Летніх канікулаў чакаюць без выключэння ўсе школьнікі. У гэты час мінімізаваць колькасць дарожных аварый з удзелам непаўнагадовых магчыма толькі ў адным выпадку: калі і вадзіцелі, і дзеці будуць адказна ставіцца да захавання Правілаў дарожнага руху і ўзаемна паважаць інтарэсы адзін аднаго. Пагадзіцеся: вельмі проста паглядзець па баках, перш чым перайсці дарогу; не спяшаючыся і пераканаўшыся ў бяспецы, выйсці з-за прыпаркаванага аўтамабіля; гуляць не паблізу дарогі, а на спецыяльных пляцоўках (гэтая тэма асабліва актуальная ў сельскай мясцовасці); ездзіць на веласіпедзе па веладарожках, тратуарах, пешаходных і жылых зонах, а не па праезнай частцы. Дзецям да 14 гадоў забараняецца катацца па дарозе без суправаджэння дарослых. Для руху ў цёмны час сутак веласіпед павінен быць абсталяваны святлоадбіўнікамі і ліхтарамі. Пэўная экіпіроўка рэкамендуецца і для юнага веласіпедыста: галаву абараніць ахоўным шлемам, локці і калені – налакотнікамі і накаленнікамі, у цёмны час неабходна выкарыстоўваць камізэльку павышанай бачнасці ці святлоадбіўныя элементы.